Debate: Report on Montenegro
Date: WEDNESDAY, 22 JUNE 2022
Speaker: Tonino Picula
Country: France
Language: HR

Na početku želim naglasiti dvije ključne činjenice. Crna Gora je najdalje odmakla na eurointegracijskim putu i otvorila je sva poglavlja. I gotovo 80 % građana Crne Gore podržava ulazak zemlje u Europsku uniju.  Crna Gora je predvodnik politike proširenja u praksi. Ta se činjenica ne smije zanemariti u raspravama o dodjeljivanju statusa kandidata i bržem pristupanju Europskoj uniji. Proteklu godinu, na koju se ovo izvješće odnosi, obilježile su političke blokade na unutarnjem planu i stagnacija na europskom putu.  Ove godine obilježavamo i deset godina od početka pregovora o članstvu Crne Gore u Europskoj uniji, ali nijedno poglavlje, nažalost, nije zatvoreno od 2017. godine. Glavni politički prioritet, dakle, treba biti zatvaranje pregovaračkih poglavlja, odnosno ispunjavanje privremenih mjerila za poglavlja 23 i 24 koje se odnose na vladavinu prava. Za to je potreban kompletan pregovarački tim, a upravo pregovaračka struktura nije bila funkcionalna dulje vrijeme.  U izvješću je naglašena zabrinutost zbog nedostatnog napretka u reformi pravosuđa i zbog raširenosti korupcije, dvama ključnim sektorima koji traže zakonodavnu podršku. Treba pozdraviti napredak u borbi protiv organiziranog kriminala i u međunarodnoj policijskoj suradnji, dok ostaje ograničen napredak u području slobode medija.  Iznova naglašavamo važnost jačanja zaštite novinara, više napora u borbi protiv dezinformacija, govora mržnje, uznemiravanja na internetu, politički pristranog izvješćivanja i stranog utjecaja u crnogorskim medijima.  Strani utjecaj u Crnoj Gori je evidentan. Svjedočili smo opasnim zbivanjima na Cetinju. Bilježimo direktni utjecaj Srpske pravoslavne crkve na politička događanja u Crnoj Gori. Osim toga, podcrtan je trajni interes Rusije da destabilizira regiju, što se u Crnoj Gori također moglo direktno i osjetiti.  U izvješću se osuđuju prosvjedi protiv tada još neimenovane manjinske vlade koji su iskorišteni od nekih političkih opcija za iskazivanje podrške Rusiji i na dan početka agresije na Ukrajinu.  Jasno smo naveli da se ne smije tolerirati negiranje genocida, retorika za potpirivanje netolerancije ili veličanje ratnih zločina. Zbog toga je važno pozdraviti kontinuirano i potpuno usklađivanje Crne Gore sa zajedničkom vanjskom i sigurnosnom politikom Europske unije, među ostalima i sankcijama Europske unije Rusiji i njezino aktivno sudjelovanje u misijama i operacijama u okviru zajedničke sigurnosne i obrambene politike Europske unije.  Problemi evidentirani u izviješću predstavljaju prije svega obveze koje traže predani rad svih grana vlasti u Crnoj Gori. Baš sada treba ubrzavati tempo njihovog rješavanja jer je već previše vremena kao najdragocjenijeg resursa potrošeno uzalud.  Pozdravljamo formiranje nove manjinske vlade sastavljene od proeuropskih stranaka kao i izbor novog predsjednika parlamenta. Ujedno pozivamo da se što prije imenuje supredsjednik parlamentarnog odbora za stabilizaciju i pridruživanje Europske unije i Crne Gore.  Crnoj Gori je potreban kontinuirani i angažirani dijalog među svim parlamentarnim strankama i relevantnim dionicima s ciljem izgradnje snažne proeuropske i demokratske platforme. To bi bio optimalan način da se ublaže politička polarizacija ili moguće radikalizacije. Cilj je trajno osigurati društvenu stabilnost, poštovanje demokratskih procesa, normi i standarda, kao i proeuropske težnje velike većine građana Crne Gore.  Crna Gora u Europskom parlamentu ima dokazano iskrenu podršku svih proeuropskih političkih grupa. Postoji konsenzus oko provedbe reformi nužnih za otklanjanje nedostataka u institucijama koje su ključne za prilagodbu standardima Europske unije.  Brutalna ruska agresija na Ukrajinu ponovo je dala snažan zamah statičnoj politici proširenja Europske unije. Kada se radi o europskom jugoistoku, politika proširenja Europske unije treba svoju vjerodostojnost pokazati otvaranjem blokiranih pregovora s Albanijom i Sjevernom Makedonijom. Međutim, vjerujem i da Crna Gora može biti kolateralni dobitnik u novonastaloj situaciji. Naravno, pod uvjetom da operativnu sposobnost rješavanja još uvijek otvorenih pitanja iz pregovaračke agende dovede na razinu iskazanih ambicija. U tome najodgovornijima za proces u Crnoj Gori želim puno uspjeha kako bismo Crnogorke i Crnogorce što skorije mogli pozdraviti kao punopravne građane Europske unije.